b'\n_START_ARTICLE_\nJutilanj\xc3\xa4rvi\n_START_SECTION_\nMaantietoa\n_START_PARAGRAPH_\nJ\xc3\xa4rven pinta-ala on 56 hehtaaria, se on 1,6 kilometri\xc3\xa4 pitk\xc3\xa4 ja 750 metri\xc3\xa4 leve\xc3\xa4. J\xc3\xa4rven erottaa P\xc3\xa4ij\xc3\xa4nteen Kotkatsel\xc3\xa4n Ahonaluksenlahdesta yli 200 metri\xc3\xa4 leve\xc3\xa4 kannas. J\xc3\xa4rven rantaviiva mutkittelee levottomasti muodostaen pieni\xc3\xa4 lahtia ja niemi\xc3\xa4. Pohjoisrannassa sijaitsee Ruisniemi, it\xc3\xa4rannalla Kannistonniemi, maatilan l\xc3\xa4nsirannassa Pajaniemi ja siit\xc3\xa4 etel\xc3\xa4\xc3\xa4n Karhuniemi. Ainoa karttaan nimetty lahti on kaakkoisrannassa Naurislahti. J\xc3\xa4rvell\xc3\xa4 ei ole kartan mukaan saaria. Sen rantaviivan pituus on 5,8 kilometri\xc3\xa4 ja sen rannat ovat p\xc3\xa4\xc3\xa4asiassa mets\xc3\xa4maata. Sen l\xc3\xa4hiymp\xc3\xa4rist\xc3\xb6ss\xc3\xa4 sijaitsee kolme maatilaa ja j\xc3\xa4rven lounaisrannassa peltomaat ulottuvat rantaan asti. Samoin tekev\xc3\xa4t vastarannassa olevat kaksi peltopalstaa. Seudun maisematie 612 ohittaa j\xc3\xa4rven eterannan l\xc3\xa4hes n\xc3\xa4k\xc3\xb6et\xc3\xa4isyydelt\xc3\xa4.\n_START_SECTION_\nVesist\xc3\xb6suhteet\n_START_PARAGRAPH_\nJ\xc3\xa4rvi sijaitsee Kymijoen vesist\xc3\xb6ss\xc3\xa4 (vesist\xc3\xb6aluetunnus 14) Suur-P\xc3\xa4ij\xc3\xa4nteen alueen (14.2) P\xc3\xa4ij\xc3\xa4nteen alueella (14.22), jonka P\xc3\xa4ij\xc3\xa4nteen l\xc3\xa4hi-alueeseen (14.221) se kuuluu. J\xc3\xa4rven vedenpinnan korkeus on 82,9 metri\xc3\xa4 mpy. Siihen laskee id\xc3\xa4st\xc3\xa4 S\xc3\xa4rki-Hein\xc3\xa4nen ja yksi mets\xc3\xa4oja. J\xc3\xa4rven laskuoja l\xc3\xa4htee sen etel\xc3\xa4rannasta ja se yhtyy jo 100 metrin j\xc3\xa4lkeen Turasesta Herjaalammesta kaivettuun valtaojaan. Herjaanlampi laskee P\xc3\xa4ij\xc3\xa4nteen Herjaansel\xc3\xa4n Herjaanlahteen.\n_START_SECTION_\nHistoriaa\n_START_PARAGRAPH_\nMaakirjojen mukaan Judinsalon ensimm\xc3\xa4iset pysyv\xc3\xa4sti maataviljelleet asukkaat saapuivat Jutilanj\xc3\xa4rven rannalle 1550-luvun aikana. Siit\xc3\xa4 alkaen on sama suku asuntut t\xc3\xa4ll\xc3\xa4 tilalla, jota kutsuttiin Judinsalon taloksi. T\xc3\xa4m\xc3\xa4n talon nykyinen nimi on Vanha-Jutila. Samalla peltoalueella olevat maatilat muodostavat valtakunnallisesti merkitt\xc3\xa4v\xc3\xa4n rakennetun kulttuuriymp\xc3\xa4rist\xc3\xb6n kohteen, jota kutsutaan M\xc3\xb6nk\xc3\xb6sm\xc3\xa4en talonpoikaistaloiksi. Niiden rakennuskanta on vanhaa ja ne edustavat vanhaa talonpoikaisperinnett\xc3\xa4._NEWLINE_J\xc3\xa4rven nimi vuoden 1935 talouskartassa on ollut Kotij\xc3\xa4rvi. T\xc3\xa4m\xc3\xa4 on j\xc3\xa4rven vanhentunut nimitys.'